གཉིས་པ།རིག་གནས་ཀྱི་ཕྱོགས་ནས་ཀུན་མཁྱེན་བསྟན་པའི་རྒྱལ་མཚན་ཚང་གིས་བླ་བྲང་བཀྲ་ཤིས་འཁྱིལ་དུ་མདོ་སྨད་ཡུལ་ལ་སློབ་གྲྭ་ཐོག་མ་བཙུགས་ཤིང་བོད་ཀྱི་རིག་གནས་ཁྲིད་པའི་འཛིན་གྲྭ་བསྒྲུབས་དུས།ཁོང་དགེ་རྒན་ལ་བཞུགས་ཏེ་སློབ་ཁྲིད་གནང་མོད་དུས་འགྱུར་སོགས་ཀྱི་རྐྱེན་གྱིས་སློབ་གྲྭ་དེ་ཡུན་རིང་བོར་གནས་མ་ཐུབ་ན་ཡང་།དེང་གི་དྲུང་ཡིག་ཆེན་མོ་སྨོན་ལམ་དང་རྩིས་རམས་པ་ཆེན་པོ་རྗེ་བསམ་འགྲུབ་རྒྱ་མཚོ་སོགས་མཁས་དབང་མང་བོ་བསྐྱངས་པ་དེ་ནི་རིག་གསར་སྔོན་ལ་བོད་ཀྱི་རིག་གནས་དར་རྒྱས་ཆེད་བཞག་པའི་མཛད་རྗེས་རེད།དེ་ནས་ལོ་བཅུའི་གོད་ཆག་གི་དུས་སུ་བློ་གསལ་འཇུག་ངོགས་སོགས་བརྩམས་གནང་མཛད་ཅིང་།རྔ་བ་དང་མཛོ་དགེ་སོགས་ས་ཁུལ་མང་བོར་ཕེབས་ཏེ་རིག་གནས་སློབ་སྦྱོང་གི་འཛིན་གྲྭ་བཙུགས་པ་མ་ཟད།ལྷོ་ནུབ་དང་ཀྲུང་དབྱང་།ནུབ་བྱང་དང་ཟི་ཁྲིན་སོགས་མི་རིགས་སློབ་ཆེན་སོ་སོར་ཕེབས་ཏེ་བོད་ཀྱི་སློབ་མར་སྒྲ་དང་སྙན་ངགསྐར་རྩིས་དང་ལོ་རྒྱུས་བཅས་ཁྲིད་དེ་གཞོམ་གཞིག་བྲལ་བའི་བོད་ཀྱི་སེམས་ཁམས་གཙང་མ་དགེ་སློབ་མང་བོའི་སེམས་ལ་བཞགལྷག་པར་བོད་ཀྱི་རིག་གནས་དར་རྒྱས་ཀྱི་ཆེད་དུ་བློ་གསལ་དགའ་སྟོན་དང་སུམ་རྟགས་ཀྱི་འགྲེལ་བ་བསྟན་པའི་སྒྲོན་མེ།དབྱངས་ཅན་སྒྲ་མདོའི་ཚིག་འགྲེལ་ཟླ་བའི་འོད་ཟེར།བློ་གསལ་འཇུག་ངོགས་སོགས་བསྟན་བཅོས་མང་བོ་བརྩམས་པ་དང་།དེ་ལས་ཀྱང་བློ་གསལ་འཇུག་ངོགས་ལ་མཚོན་ན་ད་བར་དུ་དཔར་ཐེངས་ཉི་ཤུ་ལྷག་ཡོད་པ་དེ་བསྡོམས་ན་དེབ་གྲངས་ཁྲི་ལྔ་བཅུ་ལ་ཉེ་སྲིད།བོད་ཡིག་གི་དཔེ་ཆ་གཅིག་དཔར་གྲངས་དེབ་སུམ་སྟོང་ལས་མི་རྒྱུགས་པའི་དུས་འདིར།དེ་འདྲའི་དེབ་གྲངས་མང་བོ་ཞིག་བོད་ཕྱི་ནང་དང་དགོན་སྡེ་སོ་སོའི་དཔྱད་གཞིའི་ཡིག་ཆ་དང་སློབ་དེབ་གཙོ་བོར་གྱུར་ཡོད་པ་དེ་ནི་རིག་གནས་ལ་བཞག་པའི་མཛད་རྗེས་ཆེན་པོ་ཡིན།